Informácia o realizácii podporených euroregionálnych aktivít za rok 2007

Cezhraničná spolupráca ako vhodný prístup k riešeniu každodenných problémov na oboch stranách hranice sa od roku 1993 začala na Slovensku rozvíjať prostredníctvom formujúcich sa euroregionálnych združení (euroregiónov).
Euroregionálne združenia a ich aktivity podporuje vláda Slovenskej republiky od roku 1999. (uznesenie vlády SR č. 943/1999, č. 955/2000, č.1079/2000, č. 86/2001, č. 473/2003, č. 246/2005)
Vzhľadom na to, že za dôležitú súčasť regionálneho rozvoja možno považovať rozvíjanie územnej spolupráce vo všetkých jej formách, teda i cezhraničnú spoluprácu susediacich regiónov, schválila vláda Slovenskej republiky svojim uznesením č. 315/2007 Systém podpory euroregionálnych aktivít na roky 2007 a 2008.
V súlade so schváleným Systémom podpory euroregionálnych aktivít na roky 2007 a 2008 poskytuje Ministerstvo výstavby a regionálneho rozvoja Slovenskej republiky dotácie  na podporu euroregionálnych aktivít, pričom žiadateľom o dotáciu môže byť regionálne združenie, ktoré je slovenskou časťou štruktúry euroregiónu.  
	
V roku 2007 boli v rámci systému podpory euroregionálnych aktivít poskytnuté dotácie týmto regionálnym združeniam:
•	Karpatský Euroregión  Slovensko (Karpatský Euroregión)
•	Podunajsko-Dolnovážske regionálne združenie (Euroregión Podunajského Trojspolku)
•	Regionálne združenie Váh-Dunaj-Ipeľ (Euroregión Váh-Dunaj-Ipeľ)
•	Únia Slanej a Rimavy (Euroregión Slaná – Rimava)
•	Región Neogradiensis (Euroregión Neogradiensis)
•	Ung-Tisza-Túr Euroregión
•	Združenie obcí - Južný región (Euroregion Ister-Granum)  
•	Ipeľský Euroregión (Ipeľ - Ipoly Euroregión)
•	Združenie Región "Tatry" (Euroregión Tatry)
•	Región Biele Karpaty (Euroregión Bílé - Biele Karpaty)
•	Euroregión KRAS (Euroregión KRAS)
•	Región Beskydy (Euroregión Beskydy)

Podpora pre euroregióny bola v roku 2007 sústredená do dvoch oblastí:
I. oblasť – projekty zamerané na zintenzívnenie cezhraničnej spolupráce,
II. oblasť – podpora činnosti regionálnych združení.
Na výber a posudzovanie projektov a na hodnotenie žiadostí na podporu činnosti združení zriadil minister výstavby a regionálneho rozvoja Slovenskej republiky odbornú hodnotiacu komisiu zloženú zo zástupcov Ministerstva výstavby a regionálneho rozvoja Slovenskej republiky, Ministerstva vnútra Slovenskej republiky, Ministerstva zahraničných vecí Slovenskej republiky, Ministerstva hospodárstva Slovenskej republiky, Ministerstva kultúry Slovenskej republiky a Ministerstva životného prostredia Slovenskej republiky.

I. oblasť - projekty zamerané na zintenzívnenie cezhraničnej spolupráce.

Po zverejnení výzvy na predkladanie projektov zameraných na zintenzívnenie cezhraničnej spolupráce, v máji 2007, bolo Ministerstvu výstavby a regionálneho rozvoja Slovenskej republiky predložených 64 projektov od 11 regionálnych združení. Celková požadovaná suma dotácie z rozpočtu Ministerstva výstavby a regionálneho rozvoja Slovenskej republiky predstavovala 17 032 450 Sk.
Na základe odporúčania odbornej hodnotiacej komisie systému podpory euroregionálnych aktivít bolo rozhodnutím ministra výstavby a regionálneho rozvoja Slovenskej republiky zo dňa 16. júla 2007 schválené poskytnutie dotácie pre 34 projektov zameraných na zintenzívnenie cezhraničnej spolupráce (Príloha č. 1). Celková suma dotácie z rozpočtu Ministerstva výstavby a regionálneho rozvoja Slovenskej republiky určená na realizáciu schválených projektov predstavovala 9 mil. Sk.
Zmluvy o poskytnutí dotácie boli podpísané v mesiaci september 2007 a následne na to boli vykonané finančné transfery vo výške 70% celkovej dotácie. Po odsúhlasení správ o priebežnej realizácii projektov, ktoré zaslali regionálne združenia Ministerstvu výstavby a regionálneho rozvoja Slovenskej republiky, bolo príslušným regionálnym združeniam v priebehu októbra 2007 zaslaných zvyšných 30% dotácie.
Regionálne združenia sa zmluvne zaviazali spolufinancovať jednotlivé projekty konkrétnou sumou z vlastných zdrojov. (Príloha č. 2)
Podľa uzatvorených zmlúv o poskytnutí dotácie mali regionálne združenia povinnosť zaslať na účet Ministerstva výstavby a regionálneho rozvoja Slovenskej republiky  nepoužitú časť dotácie. Do 15. januára 2008 bolo Ministerstvu výstavby a regionálneho rozvoja Slovenskej republiky vrátených 93 772,03 Sk, čo predstavuje 1,04 % z celkovej sumy poskytnutých  dotácií.

Podporené projekty zamerané na zintenzívnenie cezhraničnej spolupráce boli pripravené a uskutočnené v spolupráci s cezhraničnými partnermi a zaoberali sa najmä problematikou:
o	projektového rozvoja (príprava pre spoločný prístup k projektom cezhraničnej spolupráce, vytváranie nových spoločných projektových zámerov s cieľom vypracovania cezhraničných projektov, vytvorenie partnerskej siete pre budúce cezhraničné projekty),
o	hľadania partnerov (organizovanie podujatí, propagačných aktivít, workshopov, seminárov a konferencií zameraných na nadväzovanie vzájomnej spolupráce a vhodných partnerstiev napomáhajúcich  rozvoju cezhraničnej spolupráce),
o	spracovania spoločných programových dokumentov.

Realizácia podporených projektov napomohla rozvoju turistického ruchu, ochrane životného prostredia, zachovaniu a prezentovaniu spoločného kultúrneho dedičstva a budovaniu regionálnej identity v prihraničných oblastiach. Nadviazaním vzájomnej spolupráce cezhraničných partnerov a vypracovaním spoločných plánovacích dokumentov a stratégií sa zvýšila pripravenosť prihraničných regiónov na čerpanie finančných prostriedkov zo štrukturálnych fondov EÚ v období rokov 2007 – 2013.
Konkrétne informácie o jednotlivých podporených projektoch ako vytýčené ciele, porovnanie dosiahnutých výsledkov s plánovanými merateľnými výsledkami, popis realizovanej spolupráce s participujúcimi subjektami sú uvedené v prílohe č. 3.
II. oblasť – podpora činnosti regionálnych združení

V rámci výzvy na podávanie žiadostí o dotáciu na podporu činnosti regionálnych združení bolo v júli 2007 predložených Ministerstvu výstavby a regionálneho rozvoja Slovenskej republiky 12 žiadostí. Rozhodnutím ministra zo dňa 7. septembra 2007 bola pridelená dotácia na činnosť všetkým 12 regionálnym združeniam (Príloha č. 4). Celková výška dotácií na podporu činnosti regionálnych združení v roku 2007 predstavovala 3 mil. Sk.
Zmluvy o poskytnutí dotácie na činnosť regionálnych združení boli podpísané ministrom výstavby a regionálneho rozvoja v októbri 2007 a regionálne združenia sa v nich zaviazali zabezpečiť vlastné zdroje vo výške najmenej 10% z celkového rozpočtu.	
Po podpísaní zmlúv o poskytnutí dotácie na podporu činnosti regionálnych združení boli vykonané transfery vo výške 70% celkovej dotácie. Zvyšných 30% dotácie bolo regionálnym združeniam zaslaných po vyhodnotení a odsúhlasení správ o činnosti regionálnych združení, ktoré boli zaslané Ministerstvu výstavby a regionálneho rozvoja Slovenskej republiky.
Podľa uzatvorených zmlúv o poskytnutí dotácie na podporu činnosti mali regionálne združenia povinnosť zaslať nepoužitú časť dotácie na účet Ministerstva výstavby a regionálneho rozvoja Slovenskej republiky. Do 15. januára 2008 bolo Ministerstvu výstavby a regionálneho rozvoja Slovenskej republiky vrátených 32 168,7 Sk, čo predstavuje 1,07% z celkovej sumy poskytnutých dotácií na činnosť regionálnych združení.
Poskytnutím dotácie na činnosť regionálnych združení sa podporila ich základná administratívno-organizačná funkcia, čo umožnilo regionálnym združeniam realizáciu takých aktivít ako napríklad organizácia konferencií a seminárov, účasť na výstavách, spracovanie a vydanie propagačných materiálov, vytvorenie a aktualizácia web stránok, poradenstvo a projektová pomoc pri využívaní prostriedkov EÚ.

Záver 

Systém podpory euroregionálnych aktivít  predstavuje významný nástroj pre zlepšenie a prehĺbenie cezhraničnej spolupráce, ktorej nositeľom sú euroregionálne združenia.
Cezhraničná spolupráca a jej stabilná realizácia v rámci euroregiónov pomáha preklenúť bariéry hranice a zvyšovať rozvojový potenciál prihraničných území, čo je dôležitým predpokladom pre rozvoj hospodárskej, sociálnej i územnej súdržnosti.
Podpora vlády Slovenskej republiky financovaním euroregionálnych aktivít prostredníctvom dotácií zo štátneho rozpočtu umožňuje rozvíjať štruktúry a postupy ktoré odstraňujú prekážky a historicky deliace faktory v prihraničných územiach a umožňuje vytvoriť z prihraničných území hospodársky, kultúrne a sociálne prosperujúce regióny.